[Foto’s] Koningin Elizabeth, prins Philip vier 70 jaar-herdenkingKoningin Elizabeth en prins Philip. Foto: Matt Holyoak/CameraPress Koningin Elizabeth (91) en prins Philip (96), hertog van Edinburg, sal na verwagting hul huweliksherdenking vier met ŉ ete vir familie en vriende in Windsorkasteel. Geen openbare geleenthede word gehou nie, maar die koninklike familie het ŉ stel foto’s van die egpaar bekend gestel. ŉ Gedenkmunt en posseëls is ook beskikbaar gestel. Buckinghampaleis se geskenkwinkel het ook ŉ spesiale reeks ware bekend gestel om die mylpaal te herdenk. Koningin Elizabeth en prins Philip het vier kinders, agt kleinkinders en vier agterkleinkinders. Hulle het in 1934 die eerste keer ontmoet by die troue van prinses Marina van Griekeland en prins George, hertog van Kent. Hul verlowing is amptelik op 9 Julie 1947 aangekondig en hulle is op 20 November 1947 by die Westminster-abdy getroud. Koningin Elizabeth het agt strooimeisies gehad en meer as 2 000 gaste is genooi. Die egpaar het meer as 2 500 trougeskenke gekry van oor die wêreld, onder andere van Mahatma Gandhi. Hulle het onder meer ŉ naaimasjien en ŉ yskas gekry. Die egpaar het 11 troukoeke ontvang, hoewel daar ŉ amptelike koek was wat “The 10 000 Mile Cake” geheet het aangesien dit met bestanddele van oor die wêreld gebak is. Die koek was nege voet hoog en het vier lae gehad. Koningin Elizabeth het in 2007 die eerste Britse monarg geword om ŉ diamanthuweliksherdenking te vier.